Diari Oficial de la Generalitat Valenciana


Sumari del DOGV 5384, del 09-11-2006 (2006/12520)

ORDE de 18 d'octubre de 2006, de la Conselleria de Cultura, Educació i Esport, per la qual es delimita l'entorn de protecció del castell de Penella a Cocentaina (Alacant) i s'establix la seua normativa de protecció.
-----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5384

Data del DOGV
:   09-11-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/12900


Data del document
:   18-10-2006

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * Cocentaina
    * protecció del patrimoni
    * ben cultural
    * legislació
    * patrimoni arquitectònic

ORDE de 18 d'octubre de 2006, de la Conselleria de Cultura, Educació i Esport, per la qual es delimita l'entorn de protecció del castell de Penella a Cocentaina (Alacant) i s'establix la seua normativa de protecció. [2006/12602]  
La disposició addicional primera de la Llei 4/1998, d'11 de juny, del Patrimoni Cultural Valencià, considera béns d'interés cultural tots els béns existents al territori de la Comunitat Valenciana que, a l'entrada en vigor d'esta, ja hagen sigut declarats com a tals a l'empara de la Llei 16/1985, de 25 de juny, del Patrimoni Històric Espanyol, i en virtut de l'atribució legal o automàtica de condició monumental continguda en les disposicions addicionals primera i segona d'esta última norma. El denominat castell de Penella a Cocentaina (Alacant) constituïx doncs, per ministeri de la llei, un bé d'interés cultural amb la categoria de monument.  
La disposició transitòria primera, paràgraf segon, de la Llei 4/98, d'11 de juny, del Patrimoni Cultural Valencià, permet a la Conselleria de Cultura, Educació i Esport complementar les declaracions de béns d'interés cultural produïdes abans de l'entrada en vigor de la referida llei, a fi d'adaptar el seu contingut als requisits que s'establixen en esta.  
A la vista de l'informe del Servici de Patrimoni Arquitectònic i Mediambiental que complementava i addicionava l'expedient amb les noves mencions que s'establixen en l'article 28 de la Llei 4/1998, d'11 de juny, la Direcció General de Patrimoni Cultural Valencià va adoptar la resolució de 3 de juny de 2005 (DOGV 02.09.05) per la qual es delimitava l'entorn de protecció del castell de Penella a Cocentaina, es grafiava, s'establia ex novo la corresponent normativa protectora i s'obria simultàniament un període d'informació pública conforme al que es regula en l'article 27.6 de la Llei 4/98, d'11 de juny, del Patrimoni Cultural Valencià.  
S'han complit tots els tràmits preceptius legalment previstos per a la delimitació de l'entorn de protecció del castell de Penella a Cocentaina (Alacant) i l'establiment de la seua corresponent normativa protectora, i s'ha complementat d'esta manera el contingut de la declaració amb les noves determinacions que exigix la Llei 4/98, d'11 de juny, del Patrimoni Cultural Valencià, d'acord amb la facultat que arbitra la disposició transitòria primera, paràgraf segon, de la mateixa norma.  
En compliment del que disposa este precepte i el Decret 8/2004, de 3 de setembre, del president de la Generalitat, pel qual s'assignen competències a les conselleries amb competències executives, i fent ús de les facultats conferides per l'article 35 de la Llei 5/1983, de 30 de desembre, de Govern Valencià,   
ORDENE  
Primer. Delimitar l'entorn de protecció del castell de Penella a Cocentaina (Alacant) i establir la seua normativa de protecció en l'articulat que es transcriu a continuació.   
Monument:  
Article primer. Caldrà ajustar-se al que disposa la secció segona, Règim dels béns immobles d'interés cultural, del capítol III del títol II de la Llei 4/1998, d'11 de juny, de la Generalitat, del Patrimoni Cultural Valencià, aplicable a la categoria de monument.  
Article segon. Els usos permesos seran tots aquells que siguen compatibles amb la posada en valor i gaudi patrimonial del bé i contribuïsquen a la consecució d'estos fins. L'autorització particularitzada d'ús es regirà segons allò que disposa l'article 18 de la Llei del Patrimoni Cultural Valencià.  
Entorn de protecció:  
Article tercer. De conformitat amb el que disposa l'article 35 de la Llei de Patrimoni Cultural Valencià, qualsevol intervenció en l'entorn de protecció del monument requerirà la prèvia autorització de la conselleria competent en matèria de cultura. Esta autorització s'emetrà conforme als criteris establits en la present normativa, i en el que no estiga previst, per mitjà de l'aplicació directa dels criteris previstos en l'article 39 de l'esmentada llei.  
Totes les intervencions requeriran per al tràmit d'autorització la definició precisa del seu abast, amb la documentació tècnica que per la seua especificitat els corresponga, i amb la ubicació parcel.lària i el suport fotogràfic que permeta constatar la situació de partida i la seua transcendència patrimonial.  
Article quart. Els usos permesos en l'entorn de protecció seran els agrícoles, forestals o ramaders, sempre que es demostren compatibles amb la posada en valor del monument.  
Article quint. A fi de preservar el paisatge històric del castell, no s'autoritzarà cap edificació per a qualsevol ús, i queden expressament prohibits els abocaments de residus i moviments de terres, excepte els requerits per al seu estudi i conservació.   
Queda proscrita la introducció d'anuncis o publicitat exterior que, en qualsevol de les seues accepcions, irrompa en la dita escena, excepte la d'activitats culturals o esdeveniments festius que, de manera ocasional, reversible i per temps limitat sol.licite i obtinga autorització expressa.   
Article sext. Les cases rurals, Mas Nou i Casa dels Castellets, que formen part de l'entorn des de temps immemorial, hauran de ser conservades, preservant els elements definitoris de la seua estructura arquitectònica i els elements constructius singulars d'intrínsec valor que hi haja en els immobles. Estes mantindran els usos agrícoles i residencials tradicionals, si bé podran acollir altres usos compatibles amb les seues arquitectures i amb la posada en valor de l'àmbit protegit del monument i el seu entorn.  
Article sèptim. En qualsevol intervenció que afecte el subsòl de l'immoble o el seu entorn de protecció, caldrà aplicar el règim tutelar establit en l'article 62 de la Llei 4/1998, d'11 de juny, del Patrimoni Cultural Valencià, per a la salvaguarda del patrimoni arqueològic.  
Article octau. Esta normativa és transitòria fins a l'aprovació del preceptiu pla especial de protecció previst en l'article 34.2 de la Llei del Patrimoni Cultural Valencià per als entorns de protecció dels monuments.  
Segon. L'entorn de protecció del bé d'interés cultural queda definit tant literalment com gràficament en els annexos adjunts que formen part de la present orde. La documentació complementària es troba en l'expedient corresponent.  
Tercer. Comunicar la present delimitació d'entorn de protecció del castell de Penella a Cocentaina (Alacant) i determinació de la seua normativa protectora al Registre General de Béns d'Interés Cultural perquè hi conste.   
Disposició addicional  
La present delimitació de l'entorn de protecció del castell de Penella a Cocentaina (Alacant) i establiment de la seua corresponent normativa protectora haurà d'inscriure's en la secció primera de l'Inventari General del Patrimoni Cultural Valencià.  
Disposició final  
La present orde entrarà en vigor l'endemà de la publicació en el Diari Oficial de la Generalitat.  
València, 18 d'octubre de 2006  
El conseller de Cultura, Educació i Esport  
ALEJANDRO FONT DE MORA TURÓN  
ANNEX I  
Delimitació literal  
Justificació de la delimitació proposada  
El criteri seguit per a la delimitació de l'entorn de protecció del castell de Penella és el següent:  
. Inclusió en l'entorn de la unitat paisatgística conformada pel monument i el medi físic que l'envolta.  
. Delimitació pels camins més pròxims des d'on és possible la contemplació del bé.  
Delimitació de l'entorn de protecció del castell de Penella   
Origen: intersecció del marge sud de la carretera d'Alcoi a Callosa amb la prolongació del barranquet del Pont, punt A.  
Sentit: horari  
Línia delimitadora:  
Des de l'origen la línia prosseguix per la carretera d'Alcoi a Callosa, incloent-la. Prosseguix posteriorment pel camí Nou fins al barranc de Penella, incorporant-lo. Continua incloent-lo. Seguix per l'eix del barranc de Penella i després gira per l'eix del barranquet del Pont fins al punt d'origen A.